
Malam telah tiba. Matahari sudah tenggelam dan suasana menjadi gelap.

“Masa untuk tidur, Alice,” kata Ibu.

Alice sedang melompat di atas katilnya. “Saya belum mahu masuk tidur lagi!” dia merungut. “Saya tidak berasa letih langsung, Ibu! Perlukah saya tidur?”

Ibu menepuk-nepuk kepalanya dan berkata dengan lembut, “Kamu perlu pergi tidur sekarang. Ia akan membantu kamu menjadi kuat dan penuh bertenaga esok.”

Alice bersetuju dan menganggukkan kepalanya.

“Jadi sekarang kamu sudah bersedia untuk tidur?” Ibu bertanya.

“Saya rasa begitulah,” Alice menjawab sambal mengangkat bahunya.

“Mari kita tengok,” kata Ibu. Ibu duduk di atas katil dan memeluk anaknya.

“Sudahkah kamu mandi?”

“Oh, ya!” jawab Alice, “Ia sangat nyaman dan menyeronokkan. Terdapat banyak buih berwarna-warni berterbangan di seluruh bilik air! Selain itu, Ibu menyanyikan saya lagu dan kita sama-sama ketawa, ingat tak Ibu?”

Ibu tersenyum. “Ibu ingat, sayang. Ada buih lembut pada hidung kamu, ia sangat lucu.”

Ibu mengekek dan menyentuh hidung Alice.

“Sekarang, bagaimana dengan pajama kamu? Adakah kamu sudah memakainya?” sambung Ibu. 

“Tentulah saya sudah pakai!” kata Alice. “Saya pakai pajama kegemaran saya! Warnanya ungu – warna kegemaran saya, dengan banyak corak unikorn! Pajama ini sangat lembut dan selesa. Lihat!”

“Ibu nampak,” kata Ibu. “Ibu harap kamu ingat untuk menggosok gigi kamu.”

Ibu mencium Alice di dahi dan memeluknya lebih erat.

Alice tersenyum dan menunjukkan giginya yang putih dan bersinar.

“Mestilah saya gosok,” kata Alice. “Saya gunakan ubat gigi strawberi hari ini. Mulanya, saya mahu mencuba ubat gigi pudina baharu yang Ibu beli, tapi kemudian saya putuskan untuk menggunakan ubat gigi strawberi.”

